recursal/SuperWikiNEXT-32B huggingface dataset:
**דייוויד ברוונה** (באנגלית: **David Browne**; נולד ב-27 בדצמבר 1995) הוא כדורגלן מפפואה גינאה החדשה המשחק בה.י.ק. הלסינקי בעמדת הקשר.

קריירת מועדונים
---------------

ברוונה התחיל לשחק כדורגל בגיל 10. המודל לחיקוי שלו היה כריסטיאנו רונאלדו. בתחילת הקריירה שלו שיחק כשוער ובהמשך עבר לשחק כקשר. בשנת 2012 ברוונה עזב את פפואה גינאה החדשה לאקדמיה לכדורגל של סנטרל יונייטד מניו זילנד. בקיץ 2012 חתם באוקלנד סיטי ולמרות גילו הצעיר הצטרף לקבוצה הבוגרת. ב-16 בדצמבר 2012 ערך את הופעת הבכורה שלו בקבוצה הבוגרת בניצחון 0–4 נגד יונגרהארט מנוואטו בו גם הבקיע את שער הבכורה שלו בקריירה. ברוונה היה השחקן הצעיר ביותר שנרשם לגביע העולם לקבוצות 2012 והשני הכי צעיר בהיסטוריה שנכלל בטורניר בסדר גודל כזה, אך למרות זאת הוא רשם דקות משחק. באוקלנד הבקיע 10 שערים ב-33 משחקים וזכה איתה פעמיים בליגת האלופות האוקיאנית בשנים 2013 ו-2014. ב-29 במרץ 2015 הבקיע שלושער בניצחון 1–5 נגד וייטקארה יונייטד. עונת 2014/2015 הייתה עונת הפריצה של ברוונה אותה סיים עם 18 הופעות ו-7 שערים, כמלך השערים של הקבוצה ביחד עם ז'ואאו מוריירה ואף נבחר לכדורגלן הצעיר של העונה.

בשנת 2015 בראוונה הרשים במבחנים באקדמיה לכדורגל של נייק שנתנה לו אפשרות להצטרף לאקדמיה של המותג או לחתום על חוזה בהולנד. בסופו של דבר בראוונה החליט להצטרף לאקדמיה לכדורגל של זוולה. ב-27 בפברואר 2016 נכלל לראשונה בסגל הקבוצה הבוגרת למשחק הליגה נגד קמבור, אך לא רשם דקות משחק.

ביוני 2016 בראוונה חתם בחרונינגן והצטרף לקבוצת המילואים של המועדון ששיחקה בליגה השלישית. ב-25 בפברואר 2017 בראוונה נכלל לראשונה בסגל הקבוצה הראשונה לקראת משחק הליגה נגד אוטרכט.

בקיץ 2018 ברוונה חזר לאוקלנד סיטי.

בינואר 2020 חתם בה.י.ק. הלסינקי מליגת העל הפינית.

קריירה בינלאומית
----------------

בראוונה שיחק בצעירותו בכל הנבחרות הנוער של פפואה גינאה החדשה, אך לא שיחק עבור הנבחרת האולימפית. ב-23 במרץ 2017 בראוונה ערך את הופעת הבכורה שלו בנבחרת הבוגרת בהפסד 1–3 לטהיטי במסגרת מוקדמות מונדיאל 2018 בו גם הורחק בדקה ה-22 של המשחק לאחר שנתן מרפק לטאומיאהו טיאטיה, שחקנה של טהיטי.

תארים
-----

אוקלנד סיטי
* ליגת האלופות האוקיאנית: 2013, 2014, 2015
* ליגת העל הניו זילנדית: 2013
* הגביע הניו זילנדי: 2013

ה.י.ק. הלסינקי
* אליפות פינלנד: 2020, 2021
* הגביע הפיני: 2020

אישיים
* כדורגלן השנה של סנטרל יונייטד (בחירת השחקנים): 2012
* הכדורגלן הצעיר של העונה באוקלנד סיטי: 2014/2015
* מלך השערים של אוקלנד סיטי: 2014/2015 (7 שערים, ביחד עם ז'ואאו מוריירה)

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"דייוויד ברוונה"**.
**מֻחַמַּד אִבְּן עַבְּד אלוַהָאבּ** (ערבית: **محمد بن عبد الوهاب** , 1703 - 20 ביולי 1792) היה תאולוג אסלאמי, מייסד התנועה הווהאבית. הוא הקים את התנועה במטרה "לטהר את האסלאם מן האמונות התפלות שדבקו בו מאז המאה ה-9". אבן עבד אלוהאב היה בעל בריתו של מוחמד אבן סעוד ועזר לו להקים את המדינה הסעודית. בכך נוצרה ברית בין השושלות אשר נמשכת עד היום. צאצאי אבן עבד אלווהאב, משפחת אל-א-שיך, הובילו ומובילים את העולמא השולטים במוסדות הדת בסעודיה.

רקע
---

אבן עבד אלוהאב נולד ככל הנראה בשנת 1703 לשבט הערבי בנו תמים באלעוינה, כפר באזור נג'ד בסעודיה. הוא החל ללמוד אסלאם בגיל צעיר, בעיקר עם אביו, עבד אלוהאב. משפחתו הייתה חברה באסכולה החנבלית של המשפט המוסלמי. הוא למד בבצרה (בדרום עיראק) עם מלומדים מוסלמים, הוא העיד על עצמו שביקר בערים הקדושות מכה ואלמדינה ואף ביצע את מצוות העלייה לרגל ולימוד עם חכמים אסלאמיים שם.

במכה, המופתי החנבלי, אבן הומאידי, הבחין באבן עבד אלוהאב כתלמיד עני, יהיר והתריס מול מוריו, דבר שהדאיג את אביו. כתוצאה מכך, אבן עבד אלווהאב לא סיים את לימודיו, אך לא ידוע האם סולק מבית הספר או שפשוט נשר.

באלמדינה, למד תחת מוחמד חיה אלסינדהי אותו הכיר דרך מורה שנה קודם לכן. היה זה אלסינדהי שלימד את אבן עבד אלוהאב לדחות את ההערצה הפופולרית לקדושים וקבריהם. אף על פי כן, כמעט כל המקורות ההיסטוריים מסכימים כי הרעיונות הרפורמיסטיים שלו גובשו בתקופתו בבצרה. בשנת 1740 הוא חזר לבית בו גדל והחל לגבש סביבו מעגל של מאמינים, ביניהם השליט המקומי, עת'מאן אבן מועמר. בתמיכתו של אבן מעמר, החל אבן עבד אלוהאב ליישם כמה מהרעיונות שלו לרפורמה. ראשית, בצטטו תורת האסלאם האוסרת תפילה בקבר, הוא שכנע את אבן מעמר להרוס את קברו של זיד אבן אל ח'טאב, בן לוויה של מוחמד, אתר שהיה נערץ על ידי המקומיים. שנית, הוא הורה על מוות בסקילה על ניאוף, מנהג שנעשה נפוץ באזור והוא עצמו ארגן את סקילתה של אישה שהודתה בניאוף.

פעולות אלה זכו לתשומת לב של סולימאן אבן מוחמד אבן ג'וריר משבט בני חאלד, העומד בראש שבטי אלחאסה וקטיף, שהחזיק השפעה משמעותית בנג'ד. אבן ג'וריר איים על אבן מועמר שהוא לא יאפשר לו לגבות מס קרקעות תמורת כמה נכסים שהיו בבעלותו של אלחאסה אם הוא לא יהרוג את אבן עבד אלוהאב. אמנם אבן מעמר סירב לעשות זאת, אך אבן עבד אלוהאב נאלץ בכל זאת לעזוב.

ההסכם עם אבן סעוד
-----------------

לאחר סילוקו מן אלעוינה, אבן עבד אלוהאב הוזמן להתיישב בא-דרעיה השכנה על ידי השליט שלה מוחמד אבן סעוד. עם הגיעו לא-דרעיה, הסכימו מוחמד אבן סעוד ומוחמד אבן עבד אלווהאב כי יחד, הם יחזירו את הערבים אל עקרונות ה"אמת" של האסלאם כפי שהם ראו אותם. ההסכם, שנחתם בשנת 1744 ובעקבותיו נכבש חבל נג'ד, היווה את תחילתה של המדינה הסעודית הראשונה (אמירות א-דרעיה) והמנוע הדתי-אידאולוגי לפעולתה. אמירות זו פעלה עד לשנת 1818 והיוותה את הבסיס לערב הסעודית של היום.

קישורים חיצוניים
----------------

ויקישיתוף מדיה וקבצים בנושא **מוחמד אבן עבד אל-והאב** בוויקישיתוף
* מוחמד אבן עבד אל-והאב, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007265789405171
* BNE: XX5053796
* BnF: cb122717906 (data)
* CiNii: DA14516657
* GND: 119152169
* ISNI: 0000 0001 2142 7773
* LCCN: n82221616
* NKC: jx20070628003
* NLA: 35825093
* NTA: 071474730
* RERO: 02-A013808503
* SELIBR: 195724
* SNAC: w6rv4s5j
* SUDOC: 031518125
* TDVİA: muhammed-b-abdulvehhab
* Trove: 1104575
* VcBA: 495/59391
* VIAF: 88344566
* WorldCat (עם VIAF): 88344566

 |
**מאיה מיטלפונקט** (נולדה ב-27 באוקטובר 1988) היא מדבבת ושחקנית ישראלית.

ביוגרפיה
--------

מיטלפונקט היא בתם של יעל דן והלל מיטלפונקט, ולה אח קטן בשם אלון.

היא החלה את קריירת הדיבוב שלה בשנת 2006, כאשר היא דיבבה בסדרות טלוויזיה וסרטים רבים. בין דיבוביה נכללות ההפקות "יו-גי-הו! GX", "מועדון מכסחי המפלצות", "החמישייה הסודית", "ספיריט: לרכוב חופשי", "אמפיביה", "מירה, בלשית מלכותית", "בוא, כלב, בוא!", "אנקאנטו", ו"לשיר 2". 

דמויות מוכרות שדיבבה כוללות את ברבי ב"ברבי בת הים 2", "ברבי הנסיכה וכוכבת הפופ", "ברבי בנעליה הורודות", "ברבי מריפוסה ונסיכת הפיות", "ברבי נסיכת הפנינה", "ברבי והדלת הסודית", "ברבי נסיכת הכוח", "ברבי בבית החלומות", "ברבי ואחיותיה באקדמיה לרכיבה", "ברבי וקסם הדולפינים" ו"ברבי: הרפתקאות בבית החלומות"; דרדסית ב"הדרדסים", "חג מולד מדורדס", "הדרדסים 2" ו"הדרדסים: האגדה על הפרש המסתורי"; ניה ב"לגו נינג'גו" ו"סרט לגו נינג'גו"; גברת פאף ב"בובספוג מכנסמרובע", "בובספוג הסרט: מבצע הצלה" ו"מחנה האלמוגים: שנות הילדות של בובספוג"; ומיראבל מדריגל ב"אנקאנטו". 

בשנת 2017 החלה לביים דיבוב, כאשר בין ההפקות שביימה נכללות הסדרות "גליטר פורס", "גליטר פורס דוקי דוקי", "פריקטאון", "אלווין והצ'יפמאנקס", "הגרינים בעיר הגדולה" ו"הדרדסים".

בנוסף לדיבוב, מיטלפונקט עוסקת במשחק, כאשר שיחקה בסרט "שש פעמים" משנת 2013 בתפקיד אחות של תומר (רועי ניק).

קישורים חיצוניים
----------------

* מאיה מיטלפונקט, במיזם "אישים" לתיעוד היצירה הישראלית
* מאיה מיטלפונקט, באתר "אידיבי", מאגר הידע העברי לקולנוע ישראלי ועולמי
* מאיה מיטלפונקט, באתר ספר הקולנוע הישראלי
* מאיה מיטלפונקט, באתר MusicBrainz (באנגלית)

הערות שוליים
------------

1. ↑  יפעת מנהרדט, לא צריכה נסיך: מריבל, גיבורת "אנקאנטו" של דיסני, מסמלת עוד שלב במהפכה, באתר ynet, 2 בדצמבר 2021

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011781486305171
* MusicBrainz: b623907b-31b8-4811-94c9-e90c19e725ec
* VIAF: 9166713779926881920
* WorldCat (עם VIAF): 9166713779926881920

 |
**סיסה סנדרה** (בצרפתית: **Cisse Sandra**; נולד ב-16 בדצמבר 2003 בבלגיה) הוא כדורגלן בלגי המשחק בעמדת הקשר ההתקפי בקבוצת קלאב ברוז' מליגת העל הבלגית.

קריירת מועדונים
---------------

סנדרה גדל במחלקת הנוער של קלאב ברוז'. בשנת 2020 החל לשחק בקבוצת המילואים של המועדון. ב-17 ביולי 2021 ערך את הופעת הבכורה שלו בקבוצה הראשונה של המועדון, כשהחליף את נואה לאנג בדקה ה-85 בניצחון 3-2 על ראסינג גנק במסגרת הסופר קאפ הבלגי. ב-4 בדצמבר ערך את הופעת הבכורה שלו בליגת העל הבלגית, בניצחון 3-2 על סרינג במסגרת המחזור ה-17 לעונת 2021/2022. במשחק זה הבקיע את שער הבכורה שלו במועדון. ב-7 בדצמבר ערך את הופעת הבכורה שלו בליגת האלופות, בהפסד 4-1 לפריז סן-ז'רמן במסגרת שלב הבתים לעונת 2021/2022. בעונתו הראשונה בקבוצה הראשונה של המועדון ערך שבע הופעות ליגה, בהן הבקיע שער אחד, וזכה עם קלאב ברוז' באליפות בלגיה.

תארים
-----

קלאב ברוז'
* אליפות בלגיה (1): 2021/2022
* הסופר קאפ הבלגי (1): 2021

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  NEW CONTRACT FOR CISSE SANDRA AND ARNE ENGELS באתר הרשמי של קלאב ברוז', 30 בספטמבר 2020 (באנגלית)
**ברקודה ענקית** או **אַסְפִירְנָה בָּרָקוּדָה** (שם מדעי: ***Sphyraena barracuda***) הוא מין של דג טורף ממשפחת האספירניים שבסדרת הדקראים החי באוקיינוס הפתוח ובימים שונים באזור האוקיינוס האטלנטי וגם האוקיינוס השקט וההודי.

מאפיינים
--------

אורכה של הברקודה הוא 60–100 סנטימטרים בממוצע ומשקלה 2.5–9 קילוגרם. עם זאת נמצאו פרטים גדולים בהרבה באורך 2 מטר ובמשקל 46 קילוגרם. אלו דגים טורפים בעלי לסתות מוארכות, שיניים חזקות ורחבות ולסת תחתונה שארוכה מעט מהלסת העליונה. הסנפירים קצרים ומותאמים להאצה מהירה והגוף דמוי טורפדו. צבעה כחול או אפור עם גב בהיר. לפעמים היא מפוספסת מעט מלמעלה.

היא טורפת בעיקר דגים אחרים, דיונונים ויצורי ים דומים. היא עוקבת אחרי הטרף ממארב ותוקפת מהצללים. היא יכולה להאיץ למהירות 43 קמ"ש ולתפוס בשיניה את טרפה. לפעמים היא עוקבת אחרי להקות דגים בסמוך למים הרדודים ומחכה לתקוף פרט פצוע.

כאשר הברקודות לא אוכלות הן מסתובבות בלהקות ברחבי הימים.

הברקודה יכולה לתקוף בטעות צוללנים, במחשבה שהם טרף. עם זאת התקריות הללו מאוד נדירות. רוב המתקפות לא קטלניות אך עלולות להשאיר צלקות.

קישורים חיצוניים
----------------

ויקישיתוף מדיה וקבצים בנושא **ברקודה ענקית** בוויקישיתוף
* ברקודה ענקית, באתר ITIS (באנגלית)
* ברקודה ענקית, באתר NCBI (באנגלית)
* ברקודה ענקית, באתר Animal Diversity Web (באנגלית)
* ברקודה ענקית, באתר FishBase (באנגלית)
* ברקודה ענקית, באתר GBIF (באנגלית)

הערות שוליים
------------

1. ↑  ברקודה ענקית באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007538420805171

 |
**קאורי אאורנסון** (באיסלנדית: **Kári Árnason**; נולד ב-13 באוקטובר 1982) הוא כדורגלן עבר איסלנדי ששיחק בעמדת הבלם.

קריירת מועדונים
---------------

אאורנסון נולד בגטבורג שבשוודיה. הוא החל את הקריירה שלו במחלקת הנוער ויקינגור. בגיל 20 הצטרף לגונזאגה בולדוגס בה שיחק שנתיים ולאחר מכן עבר לאדלפי פאנתרס. בעונת 2004 חתם ביורגודן מליגת העל השוודית, עימה זכה באליפות בעונת 2004 ועונה לאחר מכן בדאבל. בשנת 2006 חתם באורהוס מליגת העל הדנית ובינואר 2009 הושאל לאסביירג.

בקיץ 2009 חתם בפליימות' ארגיל. ב-22 באוגוסט 2009 ערך את הופעת הבכורה שלו בקבוצה בניצחון 1–2 נגד דרבי קאונטי. ב-28 בדצמבר 2009 הבקיע את שערו הראשון עבור פליימות' בניצחון 1–4 נגד רדינג, והפך לכדורגלן ה-500 שכבש עבור בקבוצה. בינואר 2010 האריך את חוזהו בקבוצה עד קיץ 2012.

ביוני 2011 החל אאורנסון להתאמן בהארטס מליגת העל הסקוטית, אך לבסוף חתם באברדין ב-18 ביולי. ב-23 ביולי 2011 ערך את הופעת הבכורה שלו בקבוצה בתיקו 0-0 נגד סט. ג'ונסטון. ב-15 באוקטובר הבקיע את שער הבכורה שלו בקבוצה בניצחון 1–3 נגד דנדי יונייטד. ב-2 בינואר 2012 הבקיע את השער הניצחון בניו פירם נגד דנדי יונייטד.

ביוני 2012 חתם ברוטרהאם יונייטד מפוטבול ליג השנייה. אאורנסון היה שותף לעלייתה של הקבוצה תוך שנתיים לפוטבול ליג צ'מפיונשיפ.

ב-29 ביוני 2015 חתם אאורנסון לשנתיים וחצי במאלמה מליגת העל השוודית.

ב-30 בינואר 2017 חתם באומוניה ניקוסיה מליגת העל הקפריסאית.

ב-14 ביולי 2017 חזר אאורנסון לאברדין.

ב-24 ביולי 2018 הוא חתם בגנצ'לרבירליגי מהליגה הטורקית הראשונה.

בינואר 2019 חתם אאורנסון לשנתיים בויקינגור. בתום עונת 2021 פרש מכדורגל.

קריירה בינלאומית
----------------

במרץ 2005 זומן אאורנסון לראשונה לסגל נבחרת איסלנד. ב-30 במרץ 2005 ערך את הופעת הבכורה שלו במשחק נגד איטליה. ב-12 באוקטובר 2005 הבקיע את שער הבכורה שלו בנבחרת בהפסד 1–3 נגד שוודיה.

אאורנסון נכלל בסגל הנבחרת לקראת יורו 2016 ומונדיאל 2018.

קישורים חיצוניים
----------------

ויקישיתוף מדיה וקבצים בנושא **קאורי אאורנסון** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת איסלנד – יורו 2016** |
| --- |
| 1 האלדורסון • 
2 סייוורסון • 
3 הייקסון • 
4 הרמנסון • 
5 אינגסון • 
6 ר. סיגורדסון • 
7 גודמונדסון • 
8 ביארנסון • 
9 סיגת'ורסון • 
10 ג. סיגורדסון • 
11 פינבוגאסון • 
12 כריסטינסון •
13 יונסון • 
14 אאורנסון •
15 בדוורסון •
16 סיגוריונסון •
17 גונארסון •
18 ביארנסון •
19 מגנוסון •
20 הלפרדסון •
21 טרוסטאסון •
22 גודיונסן •
23 סקולאסון •
מאמן: לאגרבק & האלגרימסון | איסלנדאיסלנד |

| **נבחרת איסלנד – מונדיאל 2018** |
| --- |
| 1 האלדורסון • 
2 סייוורסון • 
3 פרידיונסון • 
4 א. גודמונדסון • 
5 אינגסון • 
6 ר. סיגורדסון • 
7 י. גודמונדסון • 
8 ביארנסון • 
9 סיגורדרסון • 
10 ג. סיגורדסון • 
11 פינבוגאסון • 
12 שראם •
13 רונארסון • 
14 אאורנסון •
15 איולפסון •
16 או. סקולאסון •
17 גונארסון •
18 מגנוסון •
19 גיסלסון •
20 הלפרדסון •
21 טראוסטאסון •
22 בדוורסון •
23 אר. סקולאסון •
מאמן: האלגרימסון | איסלנדאיסלנד |
**ישיבת אור אלחנן** - "אהל תורה" ברנוביץ' היא ישיבה גדולה חרדית-ליטאית בירושלים, שאליה מסונפות מספר ישיבות קטנות ברחבי הארץ. נכון ל-2023 לומדים בה כ-400 תלמידים

יסוד הישיבה
-----------

בשנת ה'תשל"ט (1979) עלה לישראל הרב אלעזר שמחה וסרמן מלוס אנג'לס שבארצות הברית, שם עמד בראשותה של ישיבת "אור אלחנן דקליפורניה" שנוסדה על ידו על שם אביו, הרב אלחנן וסרמן, ולזכר ישיבת "אהל תורה" שהוקמה על ידי אביו בעיר ברנוביץ' שבליטא בשנת ה'תרפ"א (1921). עם עלותו ארצה, העביר את הישיבה בלוס אנג'לס לרשותה של ישיבת חב"ד בעיר, בתנאי ששמה יישמר.

הרב וסרמן רצה להציב גלעד לאביו, באמצעות הקמתה של ישיבה שתתנהל על פי מתכונתה של הישיבה בברנוביץ'. הוא מינה את הרב מאיר חדש, ששימש כמשגיח בישיבות חברון ו"עטרת ישראל", למנהל הרוחני הראשי של הישיבה, ואת בנו, הרב משה מרדכי חדש, לראש הישיבה. לאחר פטירת הרב משה מרדכי בתמוז ה'תשע"ו, מונו בנו הרב חיים אריה חדש וחתנו הרב צבי אליעזר וינפלד לראשי הישיבה. אחיו של הרב משה מרדכי, הרב נפתלי חדש, הוא המנהל הרוחני, על צוות הישיבה נמנים הרבנים ר' שמריהו גרוסנס, ר' זלמן גודמן ר' מרדכי סומפולינסקי, ר' אברהם פוזן, והרב צבי פסח כהן (בנו של הרב דוד כהן וגיסם של ראשי הישיבה) הרב עמנואל שחר, הרב יהושע ארלנגר, הרב אפרים פולק.
כמו כן מכהנים כמשגיחים בישיבה הרב שמואל כהן, הרב וילנר, הרב אליהו אורלנסקי, הרב מאיר אמסלם, הרב משה פרידליס והרב אליהו גל עזר והרב אריאל נדלר.

מבנה הישיבה
-----------

הישיבה התחילה את דרכה בבניין שכור בשכונת עזרת תורה בירושלים, עם קבוצה של בחורים יוצאי ישיבות חברון, בית התלמוד ואחרות. שיטת הלימוד בישיבה קיבלה את צביונה של ישיבת חברון מבחינת סדר היום ומסכתות התלמוד הנלמדות.

תפילות הימים הנוראים של ראש הישיבה, הרב משה מרדכי חדש, ולאחר פטירתו - הרב חיים אריה חדש, מושכות לישיבה מאות אנשים.

כיום מבנה הישיבה נמצא בשכונת רוממה בירושלים.

הישיבה ומוסדותיה כיום
---------------------

בשנת תשנ"ג עברה הישיבה למבנה קבע בשכונת רוממה עילית שבירושלים. בישיבה הגדולה כ-450 בחורים (נכון לשנת 2023), וכן כולל שמונה כשמונים אברכים. כן נמנים עם תלמידי המוסדות, עוד מאות אחדות של בחורים בישיבות קטנות המסונפות אליה: באחוזת ברכפלד שבמודיעין עילית שבראשה עומד הרב סומפולינסקי, בשכונת גבעת שאול בירושלים שבראשה הרב משה בונים קראוס, בטבריה שבראשה הרב אחיקם שבח ובישיבה הקטנה "כנסת מאיר" (ראו להלן).

כמו כן מפעילה הישיבה את המכון להוצאת ספרים "אוהל תורה ברנוביץ'", העוסק בעיקר בעריכת והדפסת ספריו של הרב אלחנן וסרמן. וכן ספרי "מראה מקומות" על הש"ס.

### כנסת מאיר

כנסת מאיר היא ישיבה קטנה ליטאית שהוקמה בשנה 1996 בראשון לציון.

הישיבה הוקמה על ידי הרב משה מרדכי חדש ונקראת על שם אביו הרב מאיר חדש. 
הישיבה מנוהלת על ידי המשגיח הרב מאיר מילוא, וראש הישיבה הרב שמעון בן ציון ברוורמן, הישיבה ממוקמת בשיכון המזרח ברחוב עזרא. בתחילת דרכה הייתה בשיכון קאליב הסמוך. לישיבה פנימיה שמיועדת לבחורים שגרים הרחק מהמקום.

קישורים חיצוניים
----------------

* הכנסת ספר תורה לישיבה-אתר כיכר השבת
* ישיבת אור אלחנן (ירושלים), דף שער בספרייה הלאומית

הערות שוליים
------------



|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007301703905171
* ISNI: 0000 0001 1497 8876
* LCCN: nr91038191
* VIAF: 125937670
* WorldCat: lccn-nr91038191

 |
**רצון** הוא תכונה של התודעה ומאפיין של פעולות שהתבצעו בכוונה תחילה.

בפילוסופיה, המונח רצון אינו מתייחס לתשוקה מסוימת או שאיפה לדבר מסוים, אלא ליכולת הכללית לקיים רגשות מסוג זה ולקבל החלטות המבוססות עליהן לצורך פעולות עתידיות. פעולות שנעשו בהתאם לרצונו של האדם נקראות "פעולות רצוניות".

הרצון הוא מושג חשוב בפילוסופיה משום שהוא אחד החלקים המובחנים ביותר בתודעתו של האדם, כמו היגיון והבנה. לרצון יש חשיבות רבה גם במסגרת האתיקה, משום שהוא חייב להיות נוכח לצורך קיומה של פעולה מכוונת של האדם.

רצוניות
-------

 ערך מורחב – **התכוונות (פילוסופיה)**  

**התכוונות**, **רצוניות** או **אינטנציונאליות** – מושג פילוסופי הבא להבחין בין החומרי לבין הרעיוני או רוחני כתופעות רגשיות או שכלתניות של המוח. לחומר ולמושגים פיזיים במציאות אין צורך ב'התכוונות', והם קיימים "כשלעצמם". בעוד שלמושגים אחרים – רעיוניים או שכליים – יש בהכרח ייחוס והתכוונות למשהו שמחוץ להם.

בפסיכולוגיה ההתכוונות מובדלת מתהליכים אחרים בכך שנדרשת פעולה כלשהי של רצון מודע ליצירתם.

ביטויים ומושגים הקשורים ברצון
-----------------------------

במילה "רצון" נעשה שימוש במספר ביטויים ומושגים הקשורים אליה.

### רצון חופשי

 ערך מורחב – **בחירה חופשית**  

בחירה חופשית או רצון חופשי הם ביטויים הבאים לציין שהתנהגותו של האדם (מעשיו, החלטותיו, מחשבותיו ורגשותיו) הם פרי רצון עצמאי ובן-חורין, ואינם קבועים מראש ומוכתבים בידי הסיבתיות הדטרמיניסטית ואף לא על ידי הגורל, או כוחות על-אנושיים. לפי תפיסה זו לאדם יש יכולת להחליט וחופש לבחור את מעשיו והלכי-רוחו, ובכך לקבוע במידה מסוימת את השתלשלות חייו.

### הרצון הכללי

 ערך מורחב – **הרצון הכללי**  

הרצון הכללי הוא מושג מתוך הפילוסופיה הפוליטית של ז'אן-ז'אק רוסו, המופיע בספרו "על האמנה החברתית". מושגי המפתח "הרצון הפרטי" ו"הרצון הכללי" מייצגים את הבידול הקיים בין האינטרס של היחיד לאינטרס הכולל של החברה.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **רצון** |
| ויקישיתוף תמונות ומדיה בוויקישיתוף: **רצון (פילוסופיה)** |

* רצון, דף שער בספרייה הלאומית
* משה מנשהוף, חופש הרצון - כיוונים חדשים בסוגיית הבחירה החופשית, כתב הוצאה לאור, 2020.
* על ההבדל בין רצון לצורך, אתר למשכיל
* הבנת הרצון העצמי, אתר למשכיל

הערות שוליים
------------

1. ↑  By Bargh, John A. Kazdin, Alan E. (Ed), (2000). Encyclopedia of psychology, Vol. 1. (pp. 347-348). Washington, DC, US: American Psychological Association; New York, NY, US: Oxford University Press, xiv, 495 pp.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007558405405171
* BNE: XX528168
* BnF: cb11933815f (data)
* GND: 4317555-7
* LCCN: sh85146775
* NDL: 00564248
* NKC: ph127403

 |
**בת שירות בודדה** היא בת שירות המשרתת באחת מאגודות שירות לאומי ומנותקת ממשפחתה מסיבות שונות. בנות השירות הבודדות מוכרות על ידי חלק מעמותות השירות, אולם מעמדן לא מוכר רשמית על ידי רשות השירות הלאומי-אזרחי.

בת שירות מוגדרת כבודדת מסיבות כגון: הורים שהיגרו מהארץ, הורים בשליחות בחו"ל, יתמות מהורים, בנות שהקשר עם משפחתן נותק ובעיקר עולות חדשות ומתנדבות שהגיעו לארץ לבדם על מנת להצטרף לשורות המתנדבים בשירות הלאומי אזרחי.

נכון ל-2016 משרתות בשירות הלאומי כ-250 בנות במעמד של בת שירות בודדה, כ-90% מהן הן בנות למשפחות שאינן מתגוררות בארץ, רובן מגיעות מארצות הברית ומצרפת[דרוש מקור].
בנות השירות הבודדות משרתות במגוון תחומים ככל בנות השירות האחרות: חינוך, בריאות, עמותות ללא מטרות רווח, מגזר שלישי, תחומי הדרכה ועוד.
יש משפחות ה"מאמצות" בנות שירות בודדות ומזמינות אותן לשבתות וחגים.

עמותות
------

* בשבי"ל: עמותה המסייעת ומלווה בנות שירות בודדות לקראת השירות, במהלכו ואחריו באמצעות מערך המבוסס ברובו על מתנדבות. עמותת בשבי"ל מספקת פתרונות מקיפים הכוללים משפחות מאמצות, תמיכה רגשית וכלכלית במקרה הצורך, סיוע בסבך הבירוקרטי, סמינריונים ומפגשים לכל הבנות ומתן מענה לקשיים נוספים שצצים מהשטח.
* Here next year: עמותה המספקת מענה חברתי לבנות השירות הבודדות באמצעות מפגשים ופעילויות המותאמות לאוכלוסייה.

סיוע של העמותות לבנות השירות הבודדות:

* ימי חופשה: תוספת של עשרה ימי חופשה מתוך הבנה שישנם צרכים בירוקרטיים ומשפחתיים המצריכים זאת.
* כביסה: משום שרוב דירות השירות לאומי אינם ערוכות לקליטת בנות בודדות העמותות מסייעות בעזרה כלכלית או מציאת מענה למקום שהבנות יוכלו לכבס בהם את בגדיהן.

ראו גם
------

* חייל בודד
**מקס ווזניאק** (בפולנית: **Max Wozniak**; ‏22 בספטמבר 1926, קלן, רפובליקת ויימאר – 7 ביולי 2023, אנסינו, לוס אנג'לס, ארצות הברית) היה כדורגלן ומאמן כדורגל יהודי-פולני, אשר שיחק בעמדת השוער. שיחק בישראל במחצית השנייה של שנות ה-50 של המאה ה-20 בקבוצות מכבי יפו והפועל כפר סבא ואימן בראשית שנות ה-60 את הפועל הרצליה.

קריירה
------

ווזניאק נולד בקלן למשפחה יהודית אשר היגרה מפולין לגרמניה. הוא רכש חינוך יסודי יהודי, והצטרף לקבוצת הנוער של הכח קלן. ב-1939 גורשה המשפחה מגרמניה לפולין על ידי השלטונות הנאציים. במהלך מלחמת העולם השנייה, לאחר תחילת מבצע ברברוסה, היגרה המשפחה לשטחי ברית המועצות עד שהתיישבה לבסוף ב-1942 בעיר מגניטוגורסק. במגניטוגורסק השלים ווזניאק את השכלתו התיכונית. ב-1946 שבה המשפחה לפולין לאחר מסע ארוך, בדומה למסעם של מאות אלפי רפטריאנטים. המשפחה התיישבה בשווייבודז'יצה, בה עבד ווזניאק במכרה פחם ובמקביל החל לשחק בקבוצת ויקטוריה שווייבודז'יצה (פול'). ב-1952 עבר לשחק בקבוצת גורניק ולבז'יך (אנ').

בשלהי אוקטובר 1956 עלה לישראל במסגרת עליית גומולקה, ובראשית נובמבר הצטרף לאימוניה ומשחקיה של מכבי יפו. לאחר מספר חדשים עבר לקבוצת הפועל כפר סבא ובה שיחק עד 1959. בשנה זו, עבר לגרמניה המערבית והחל להתאמן עם קבוצת פ.צ. קלן. עם זאת, הפועל כפר סבא סרבה לשחררו ועל כן הכניס את עצמו להסגר בינלאומי. ווזניאק החל קורס מאמני כדורגל בקלן שבגרמניה המערבית וב-1961 רכש תעודת מאמן כדורגל. בשנים 1961–1963 אימן ווזניאק בקבוצת FC Tittling מהליגה האזורית הגרמנית. בקיץ 1963 שב לישראל, אימן למשך עונה אחת את הפועל הרצליה והעלה אותה לליגה א', אשר הייתה הליגה השנייה בישראל באותה העת. בתקופה זו עסק גם באימון במסגרת חוגי כדורגל שהונהגו בבתי ספר תיכוניים בארץ.

ב-1965 היגר לארצות הברית וב-1967 שימש כמאמן-שחקן בקבוצת לוס אנג'לס טורוס. בראשית שנות ה-70 של המאה ה-20 אימן את מכבי לוס אנג'לס וזכה עימה באליפות האזורית. ב-1973 מונה למאמן נבחרת ארצות הברית בכדורגל ופוטר לאחר מספר חדשים בשל חוסר הצלחת הנבחרת. בהמשך, ועד סוף שנות ה-70, אימן ווזניאק במספר קבוצות אזוריות.

ב-1993 הוכנס ווזניאק להיכל התהילה של הספורט היהודי בארצות הברית.

מקס ווזניאק הלך לעולמו ב-2023 בלוס אנג'לס, והוא בן 96.

קישורים חיצוניים
----------------

ויקישיתוף מדיה וקבצים בנושא **מקס ווזניאק** בוויקישיתוף

* פרופיל, באתר Transfermarkt
* פרופיל, באתר playmakerstats
* מקס ווזניאק, באתר scjewishsportshof.com (באנגלית)
* יושם קץ להתעללות הפועל כ"ס בווז'ניאק, חרות, 2 באוגוסט 1959

הערות שוליים
------------

1. ↑  הפועל ת"א-מכבי יפו: 1-1, למרחב, 11 בנובמבר 1956.
2. ↑  הפועל כפר סבא-מכבי תל אביב 0:1, על המשמר, 25 בינואר 1959.
3. ↑  ווז'ניאק לפ.צ. קלן, מעריב, 23 בדצמבר 1959.
4. ↑  הופסקו לימודי כדורגלן ישראלי בקלן, מעריב, 27 ביולי 1959.
5. ↑  ווז'ניאק חזר, מעריב, 30 ביולי 1963.
6. 1 2  איתן אוטסמן, וז'ניאק מאמן בלוס אנג'לס את יוצאי הכדורגל הישראלי, מעריב, 9 בספטמבר 1974.
7. ↑  אברהם טבק, חוגי כדורגל בבי"ס לפני הפעלתם, מעריב, 3 בספטמבר 1963.
8. ↑  מקס ווזניאק-תקציר ביוגרפי, עמוד 179, באתר jeanetteshelburne.com (באנגלית).
9. ↑  מקס ווזניאק-ההודעה על פטירתו, באתר forevermissed.com (באנגלית).

  

קבוצת מכבי יפו ב-1956. צילום לפני משחק ידידות עם הפועל תל אביב שנערך ב-11 בנובמבר. מימין לשמאל בשורת העומדים: בוחוס ג'וג'וסיאן, פרסיאדו אביגדור (טופצ'ה), משה מירנדה, חיים כלב, זאב בסרגליק, משה לוי, וצ'וצ'קו לוי. כורעים מימין לשמאל: יצחק סורוג'ון, מקס ווזניאק, משה אלמוזלינו ואברהם טוריקה.
**אימא מלווה** (באנגלית: **The Guilt Trip**) הוא סרט מסע וקומדיה אמריקאי משנת 2012 בבימויה של אן פלטשר, עם ברברה סטרייסנד וסת' רוגן בתפקידים הראשיים.

העלילה היא על יחסיים בין אם יחידנית יהודיה לבנה הרווק היוצאים למסע של 8 ימים ו-3000 ק"מ מחוף לחוף.

תקציר העלילה
------------

אנדי ברוסטר (סת' רוגן) הוא רווק בן 30, בוגר UCLA בכימיה אורגנית. הוא מנסה ללא הצלחה לשווק מוצר ניקיון לא רעיל מחומרים אורגנים. הוא מגיע לאימו היחידנית ג'ויס ברוסטר (ברברה סטרייסנד) בניו ג'רזי ומשקר לה על "הצלחותיו".

ג'ויס מספרת לו על בחור בשם אנדי מרגוליס בו התאהבה אבל לבסוף נישאה לאביו של אנדי וקראה לבנה על שם אותו חבר.

אנדי מצליח לגלות את מקום מגוריו של מרגוליס בסן פרנסיסקו ומציע לאימו להצטרף אליו למסע שיווק שלו שייסתיים שם. היא מצטרפת אליו והם עוברים הרפתקאות. המכונית שלהם נתקעת בשלג בטנסי ומי שמחלץ אותם היא חברתו לשעבר ג'סיקה (איבון סטרהובסקי) ובעלה רוב (קולין הנקס).

הם ממשיכים לטקסס שם נכשל שוב אנדי לשכנע את מנהל קוסטקו בהמצאתו. אנדי מגלה לאימו את מצבו העגום והם מתחילים לריב. הוא מתחיל לשתות וג'ויס יורדת לבר שם היא מתחילה לשתות ואחד מהגברים עוגב עליה. אנדי משחרר אותה לאחר שהוא סופג "פנס" בעין.

במסעדת בשרים היא מתנדבת לסיים בשעה ארוחת שחיתות של סטייק ענק ותוספות כדי להרוויח פרס של 100 דולר עבור אנדי. היא מסתייעת בטקסני בשם בנג'מין גרו (ברט קולן) שרוצה להתחיל איתה, וזוכה בפרס למחיאות ידיים של הסועדים.

הם ממשיכים ללאס וגאס וג'ויס מדריכה אותו איך לשנות את המצגת שלו - לשכנע את הוועדה שהתכשיר אינו רעיל ולשתות אותו. הפעם המצגת משכנעת את הבודקים והם מעוניינים בשיווק.

כעת מגלה אנדי לאימו את סיבת נסיעתם לסן פרנסיסקו. שם הם נפגשים עם אנדרו מרגוליס ג'וניור (אדם סקוט) ואחותו ג'ויס (ארי גריינור). אנדרו ג'וניור מגלה להם שאביו נפטר לפני חמש שנים.

ג'ויס ואנדי נפרדים לדרכם בנמל התעופה הבין-לאומי של סן פרנסיסקו בידיעה כי המסע הזה חיזק את הקשר ביניהם.

צוות השחקנים
------------

| שם השחקן/ית | שם הדמות | הערות |
| --- | --- | --- |
| ברברה סטרייסנד | ג'ויס ברוסטר |  |
| סת' רוגן | אנדרו "אנדי" ברוסטר |  |
| איבון סטרהובסקי | ג'סיקה |  |
| קולין הנקס | רוב |  |
| אדם סקוט (שחקן) | אנדרו מרגוליס הצעיר |  |
| ארי גריינור | ג'ויס מרגוליס |  |
| ברט קולן | בנג'מין גרו |  |
| מרים מרגוליס | אניטה | ידידה של ג'ויס |
|

קישורים חיצוניים
----------------

* 

* אתר האינטרנט הרשמי של אימא מלווה (באנגלית)
* קדימון לאימא מלווה, באתר יוטיוב
* סצנת אכילת הסטייק הגדול, באתר יוטיוב
* סצנת הריב, באתר יוטיוב
* סצנת הסיום, באתר יוטיוב

* "אימא מלווה", במסד הנתונים הקולנועיים IMDb (באנגלית)

* "אימא מלווה", באתר נטפליקס

* "אימא מלווה", באתר AllMovie (באנגלית)

* "אימא מלווה", באתר Rotten Tomatoes (באנגלית)

* "אימא מלווה", באתר Box Office Mojo (באנגלית)

* "אימא מלווה", באתר Metacritic (באנגלית)

* "אימא מלווה", באתר אידיבי

* "אימא מלווה", במסד הנתונים הקולנועיים KinoPoisk (ברוסית)
**מקלט התרעת מכ"ם** (באנגלית: **Radar Warning Receiver**, בראשי תיבות: **RWR**) היא מערכת המותקנת לרוב על כלי טיס צבאיים, המגלה פליטת קרינה של מערכות מכ"ם, הן קרקעיות והן מוטסות. המערכת מסוגלת לסווג בדרך כלל את מקור הקרינה על פי הסוג (דפק-דופלר, גל רציף וכיוצא באלה) והעוצמה. על פי הפרמטרים שנקלטו, עשויה המערכת לזהות את סוג האיום שהמכ"ם מציג, לדוגמה: התרעה על מכ"ם גילוי ואחר כך נעילה ומעקב של מכ"ם קרקעי/מוטס או של טיל מונחה מכ"ם ששוגר לעבר המטוס.

למקלט התרעת המכ"ם יש לרוב תצוגה בתא הטייס והוא מייצר צליל הנשמע באוזניות אנשי צוות האוויר. בתצוגה מוצג בדרך כלל מעגל, שמרכזו מייצג את כלי הטיס, עם סמלים המייצגים את המכ"מים שזוהו לפי כיוונם היחסי לכיוון הטיסה הנוכחי של כלי הטיס, ומרחקם מכלי הטיס (הנקבע על פי עוצמת האות הנקלט) מוצג כמרחק הסמל ממרכז המעגל. 

צורת הסמל עצמה מייצגת רוב הפעמים את סוג המכ"ם או את סוג אמצעי הלחימה הידוע כעושה שימוש בו, בדרך כלל נעשית הבחנה בין מכ"ם קרקעי לבין מכ"ם מוטס. הצלילים המופקים שונים לרוב מסוג איום אחד למשנהו. ככל שהאיום חמור יותר, הצליל הופך לצווחני יותר על מנת לזכות בתשומת לבו של הטייס. לדוגמה, איום של טיל עם ראש ביות אקטיבי יגרום לטון גבוה וכמעט רציף, בעוד שמכ"ם של מטוס קרב מיושן או טיל קרקע-אוויר עשוי לגרום לזמזום לא רציף בטון נמוך.

מקלט התרעת מכ"ם שימושי לזיהוי, הימנעות, התחמקות או תקיפת איומים. לדוגמה, מטוס קרב במשימת פיטרול עשוי להבחין במטוס קרב של האויב באמצעות קולט אזהרות המכ"ם ולהשתמש במכ"ם שלו כדי ליירט אותו. בנוסף, מקלט התרעת מכ"ם שימושי בסיווג האיום. קשה לסווג "בליפים" המופיעים בתצוגת המכ"ם כמסוכנים, אולם מאחר שמטוסי קרב שונים מפעילים בדרך כלל מכ"מים שונים, ניתן להצליב את המידע המספק מקלט התרעת מכ"ם עם תצוגת המכ"ם כדי לקבוע את סוג כלי הטיס המופיע בו.

כלי טיס לא קרבי, או כלי טיס המעוניין להימנע מקרב, יכול לכבות את המכ"ם שלו כדי להקטין את חתימתו האלקטרומגנטית ולעקוף איומים שהתגלו על ידי מקלט התרעת מכ"ם.

מטוסים ייעודיים למשימות דיכוי הגנה אווירית ומטוסים לאיסוף מודיעין אלקטרוני (אלינט) מצוידים בדרך כלל במקלטי התרעת מכ"ם מתוחכמים יותר המסוגלים לגלות ולזהות איומים בטווחים גדולים יותר מהמערכות הרגילות, ומספקים מידע נוסף שמנותח ומשמש למשימות עתידיות.

מקלט התרעת מכ"ם עשוי להיות כלי חשוב בהתחמקות מאיומים במידה וניסיון ההימנעות לא צלח. לדוגמה, אם מערכת טק"א או מטוס קרב של האויב שיגר טיל מונחה מכ"ם לעבר כלי הטיס, מקלט התרעת המכ"ם יכול לזהות את השינוי במוד המכ"ם שנדרש לצורך הנחיית הטיל ולהתריע על כך בפני הטייס, כדי שיחל בפעולות התחמקות. המידע המתקבל ממקלט התרעת מכ"ם יכול לשמש גם להפעלה אוטומטית של טכניקת הלוחמה האלקטרונית (ל"א) האופטימלית לצורך התחמקות מהאיום.

קישורים חיצוניים
----------------

ויקישיתוף מדיה וקבצים בנושא **מקלט התרעת מכ"ם** בוויקישיתוף
**דנה ארליך** (נולדה ב-23 באוגוסט 1980) היא דיפלומטית ישראלית המכהנת כשגרירת ישראל באירלנד.

ביוגרפיה
--------

ארליך נולדה ב-1980 בירושלים לבתיה ואהרון, שניהם ממוצא ארגנטינאי.

היא בעלת תואר ראשון מהמחלקה לאומנות בבצלאל ותואר שני בתקשורת פוליטית מאוניברסיטת תל אביב.

קריירה מקצועית
--------------

בשנת 2010 הצטרפה ארליך לקורס הצוערים של משרד החוץ, ולאחר שסיימה אותו הוצבה בשגרירות ישראל בקוסטה ריקה בתפקיד סגנית השגריר.

ב-2012 עברה לקונסוליה הישראלית בלוס אנג'לס, ואחרי שלוש שנים קודמה לתפקיד סגנית מנהל השירות הקונסולרי בצפון אמריקה.

ארליך שבה לישראל ב-2016 כדי לעמוד בראש מחזור חדש של קורס הצוערים, ולאחר מכן הוצבה במשך 4 שנים בשגרירות ישראל בלונדון.

בספטמבר 2021 נכנסה לתפקיד ראש מחלקת תיאום בלשכת מנכ"ל משרד החוץ, והייתה חלק מהמשלחת הרשמית הישראלית הראשונה בבחריין לאחר חתימת הסכמי אברהם.

באפריל 2023 אישרה הממשלה את מינויה לשגרירת ישראל באירלנד, בו החלה לכהן באוגוסט אותה שנה, שבועות ספורים לפני פרוץ מלחמת חרבות ברזל.

במסגרת תפקידיה קידמה אלריך, בין היתר, אירועי "דיפלומטיה קולינרית" שנועדו לחשוף את המטבח הישראלי ברחבי העולם וסייעה ליצור פסטיבלי אוכל ב-60 נציגויות ישראליות.

קישורים חיצוניים
----------------

* דנה ארליך, ברשת החברתית פייסבוק
* דנה ארליך, ברשת החברתית אינסטגרם
* דנה ארליך, ברשת החברתית LinkedIn
* דנה ארליך באתר שגרירות ישראל באירלנד

* שגרירת ישראל באירלנד, דנה ארליך, בשיחה עם אלדד יניב ויסכה בינה, באתר רדיו גלי ישראל
* אסף רוזנצוייג, ‏בחזית המאבק: השגרירה הישראלית שחווה איומים וקריאות לסילוקה, באתר ‏מאקו‏, 1 בנובמבר 2023

הערות שוליים
------------

1. 1 2 3  Carrie Hart, Israeli Style, Meer, ‏2017-04-12 (באנגלית)
2. ↑  Meet the women leading Israel's Embassy in the UK, The Jerusalem Post | JPost.com, ‏2021-03-04 (באנגלית אמריקאית)
3. ↑  Privileged to be part of the official visit to Bahrain, בעמוד הפייסבוק של דנה ארליך, 1 באוקטובר 2021
4. ↑  מינויים בשירות החוץ, החלטה מספר 431 של ממשלת ישראל השלושים ושבע, משנת 2023, באתר של משרד ראש הממשלה
5. ↑  איתמר אייכנר, "לגרש את הטרוריסטית": שגרירת ישראל באירלנד בעין הסערה, באתר ynet, 29 באוקטובר 2023
**אוקה ניקולוב** (במקדונית: **Орхеј Николов**; נולד ב-25 במאי 1974) הוא כדורגלן עבר גרמני ממוצא מקדוני, ששיחק בעמדת השוער.

קריירה
------

ניקולוב, נולד בארבך אים אודנוולד, גרמניה המערבית להורים ממוצא מקדוני, ניקולוב התחיל את לשחק כדורגל בגיל 7 בקבוצת הילדים של סנדבאך, ממנה עבר לדרמשטאדט 98 ובגיל 17 הצטרף לקבוצת הנוער של איינטרכט פרנקפורט.

ב-9 בספטמבר 1995, ניקולוב ערך את הופעת הבכורה שלו בקבוצה הבוגרת בניצחון 1-3 נגד פ.צ. קייזרסלאוטרן. בקיץ 1996, ניקולוב הפך לשוער הראשון של המועדון, לאחר הירידה של פרנקפורט לבונדסליגה השנייה. מאז, שימש כשוער ראשון של המועדון, פרט למספר עונות בהן איבד את מקומו בהרכב.

ב-19 ביוני 2013, ניקולוב חתם בפילדלפיה יוניון מה-MLS, אך במדיה לא צבר דקות משחק בליגה.

ב-19 בפברואר 2014, ניקולוב חתם בפורט לודרדייל סטרייקרס, על חוזה לעונה אחת. בקיץ 2014 פרש מכדורגל.

לזכותו של ניקולוב, 5 הופעות בנבחרת מקדוניה הצפונית, ארץ מוצא הוריו.

קריירת אימון
------------

עם פרישתו ממשחק פעיל, מונה למאמן השוערים של נבחרת הנוער של גרמניה ולאחר מכן מונה לזו של נבחרת מקדוניה.

בהמשך, שימש כעוזר מאמן בפילדלפיה יוניון ולוס אנג'לס גלאקסי.

קישורים חיצוניים
----------------

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל המאמן, באתר Transfermarkt

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אוקה ניקולוב"**.
**חגית צוברי** (נולדה ב-16 בינואר 1960) היא טניסאית עבר ישראלית. 3 פעמים אלופת ישראל בטניס (1975, 1979 ו-1980).

ביוגרפיה
--------

צוברי גדלה בכרם התימנים, תל אביב בת לאם חד הורית, ברכה, ואחותם הצעירה של איתן ונאווה. בילדותה עברה ליד מגרשי הטניס בדרכה מבית הספר, עד שנתקלה באחד מתושבי הכרם שעבד בצוות שמתפעל את המגרש, ונתן לה את ההזדמנות הראשונה לשחק עם מחבט. היא התאמנה בקבוצת מכבי תל אביב. 

### 1975

#### אלופת ישראל

באליפות ישראל שנערכה במאי 1975 בהיותה בת 15, היא ניצחה במשחק הגמר את רונית הלר (1-6, 0-6) וזכתה בתואר אליפות ישראל לנשים לראשונה בקריירה שלה.

### 1979

באליפות ישראל שנערכה בתחילת אוקטובר 1979 היא זכתה בפעם השנייה בתולדותיה באליפות ישראל לנשים, לאחר ניצחון במשחק הגמר על האלופה היוצאת פאולינה פלד (4-6, 3-6).

### 1980

באליפות ישראל שנערכה ב-1 באוקטובר 1980 היא הגנה על תוארה וזכתה בפעם השלישית בתולדותיה באליפות ישראל לנשים, לאחר ניצחון במשחק הגמר על רקפת בנימיני ב-3 מערכות (6-3, 1-6, 3-6).

### גביע הפדרציה

בשנים 1976–1980 ייצגה את ישראל ב-10 מפגשים במסגרת גביע הפדרציה.

קישורים חיצוניים
----------------

* חגית צוברי, באתר MATCHSTAT (באנגלית)
* מנחם תלמי, גביע מאליפות הטניס דיפלומה מהרווארד ומכתבים מכלא דמון, מעריב, 30 בנובמבר 1979

הערות שוליים
------------

1. ↑  שלם אלוף ישראל בטניס, דבר, 18 במאי 1975
2. ↑  גליקשטיין וחגית צוברי הגנו על תואריהם באליפות הטניס, דבר, 3 באוקטובר 1980
**מגזין אוטו** הוא מגזין הרכב הוותיק ביותר בישראל, המתפרסם אחת לחודש.

היסטוריה
--------

המגזין נוסד בשנת 1986, על ידי רוני אהרונוביץ' אשר אף שימש כעורכו בשנים 1986–1993. מערכת המגזין הייתה בעבר בגבעתיים, וכיום שוכנת בפתח תקווה. אוהד אלגוב הוא העורך הראשי. מנכ"ל החברה משנת 2007 ועד היום הוא טל חמו, אשר מחזיק גם ב 20 אחוז ממניות החברה.

עיסוקה העיקרי של מערכת אוטו היא הפצת מידע אודות ענף הרכב על תחומיו השונים - החל מידיעות חדשותיות ועד מתן חוות דעת על כלי רכב חדשים. במהלך השנים קמה קבוצת "אוטו מגזין", שמוציאה לאור את **קטלוג אוטו** בתחילת כל שנת דגם (בשנים האחרונות - בכל אמצע שנת דגם). בין נובמבר 2001 וינואר 2010 הוציאה הקבוצה לאור גם את מוסף **אוטו שטח**. 

אתר מגזין אוטו הוקם לראשונה בסוף שנות ה-90. מאז חודש האתר שלוש פעמים, כאשר האתר החדש עלה לאוויר במתכונתו הנוכחית בפברואר 2018.

בנובמבר 2021 רכשה חברת "מימון ישיר", העוסקת במתן הלוואות לרכישת רכב, 80% מהמגזין "אוטו" תמורת 20 מיליון ש"ח.

ב-26 במאי 2022 הודיעה הנהלת אוטו בראשות טל חמו על מינוי אוהד אלגוב לעורך הראשי של המגזין והאתר האינטרנט במקום דני פרומצ'נקו.

עיתונאים מובילים אשר כותבים באתר ובמגזין הם, דני פרומצ'נקו, אלי שאולי, יואל פלרמן,יואל שוורץ, גיא גיאור, בן חסון ועוד.

לקבוצת אוטו שיתוף פעולה משנת 2014 עם קבוצת קשת, לחברה יש פינה קבועה של מבחני דרכים מצולמים בתוכנית הערב "חי בלילה", את המבחנים מגישים דני פרומצ'נקו, אוהד אלגוב, וגיא גיאור.
מדור הרכב של אתר מאקו ואתר N12 הוא אתר הרכב של אוטו.

קישורים חיצוניים
----------------

* 

* אתר האינטרנט הרשמי של אוטו
* 

* אוטו, ברשת החברתית פייסבוק

* אוטו, ברשת החברתית אינסטגרם

הערות שוליים
------------

1. ↑  רועי ויינברגר, ‏מימון ישיר רוכשת 80% ממגזין "אוטו" תמורת 20 מיליון שקל, באתר גלובס, 28 בנובמבר 2021
2. ↑  אוהד אלגוב מונה לתפקיד עורך ראשי של מגזין ואתר הרכב אוטו - אוטו, באתר www.auto.co.il
**הרודפים** (באנגלית: **The Highwaymen**) הוא סרט פשע ביוגרפי אמריקאי משנת 2019 בבימויו של ג'ון לי הנקוק, עם קווין קוסטנר ווודי הרלסון בתפקידים הראשיים.

התסריט הוא על שני אנשי טקסס ריינג'ר לשעבר שנשכרים כדי למצוא ולעצור את צמד הפושעים הידוע בוני וקלייד בשנות ה-30 של המאה העשרים.

השחקנים המגלמים את בוני וקלייד מופיעים בסרט בתפקידי קמע לזמן קצר.

הסרט היה מועמד לפרס סטלייט לסרט הטוב ביותר.

תקציר העלילה
------------

בשנת 1934 מבצעים צמד הפושעים בוני וקלייד את אחד הפשעים הנועזים שלהם - שחרור אסירים העובדים בחוות אסירים בטקסס תוך הריגת אחד השומרים עליהם.

מושלת טקסס, מרים "מא" פרגוסון מכנסת ישיבת חרום כדי להחליט בעניין לאחר שה-FDA נכשל בניסיונות לתפוס אותם. התובע הראשי לי סימונס (ג'ון קרול לינץ') מזכיר לה כי היא ביטלה את מחלקת הקסס ריינג'ר כי חשבה שאינם מתאימים לתקופה (בהשוואה ל-FBI) וכי הוא ממליץ על הוותיק והמנוסה בהם, פרנק מאיייר (קווין קוסטנר) למבצע תפיסת בוני וקלייד. המושלת מקבלת את הצעתו מחוסר ברירה והם מגויסים כ"שוטרי דרכים" ולא כריינג'רס.

מאייר מגייס את עמיתו הוותיק והשתיין מני גולט (וודי הרלסון) ורוכש כמות גדולה של נשק ותחמושת. הם מגיעים לדאלאס שם מכיר להם השריף את סגנו, טד הינטון (תומאס מאן), חבר ילדות של הצמד שעוזר להם במידע ויכול לזהות אותם.

הם נתקלים מדי פעם בסוכני FBI שמלגלגים על השיטות המיושנות שלהם. בעיירה קופרוויל בקנזס הם נתקלים בבוני וקלייד במכונית אך קהל מעריצים מקיף אותם ומונע ממאייר וגולט להגיע אליהם. לבסוף מצליחים בוני וקלייד להימלט משם תחת חסות של סופת חול.

הרציחות נמשכות והמושלת פוקדת על לי סימונס לפטר את מאייר וגולט.

הם מגיעים לבסוף להנרי בארו (ויליאם סדלר), אביו של בוני שמספר להם על קורות בנו העבריין וכן לביתו של אייוי מטויין מבינוויל פאריש בלואיזיאנה (אנ') אביו של הנרי מטווין (אנ'), פושע שהשתתף עם הזוג במקרי שוד ורצח. הם מבטיחים לאייוי כי אם ייתפס בנו הוא לא יוצא להורג והוא משתף פעולה ואומר כי הזוג עומד לבקר אצלו.

האמר וגולט מציבים מארב ביחד עם טד הינטון ושוטרים נוספים. מטווין מעמיד את רכבו כאילו הוא מחליף גלגל. בוני וקלייד מתקרבים וטד הינטון מזהה אותם. הם נעצרים כדי לעזור למטויין ואז מרססים אותם במאות כדורים והם נהרגים במקום.

מאייר וגולט זוכים לפרסום ולתהילה והמושלת עורכת מסיבת עיתונאים ולוקחת את כל הקרדיט לעצמה.

לבסוף מוקרנים צילומים של המשתתפים האמיתיים בפרשה זאת.

צוות השחקנים
------------

| שם השחקן/ית | שם הדמות | הערות |
| --- | --- | --- |
| קווין קוסטנר | פרנק היימר |  |
| וודי הרלסון | מני גולט |  |
| ג'ון קרול לינץ' | לי סימונס |  |
| תומאס מאן | טד הינטון |  |
| קים דיקנס | גלדיס היימר |  |
| קתי בייטס | מה פרגוסון | מושלת טקסס |
| ויליאם ארל בראון | אייוי מטווין |  |
| ויליאם סדלר | הנרי בארו |
|

קישורים חיצוניים
----------------

* "הרודפים", במסד הנתונים הקולנועיים IMDb (באנגלית)
* "הרודפים", באתר נטפליקס
* "הרודפים", באתר Rotten Tomatoes (באנגלית)
* "הרודפים", באתר Metacritic (באנגלית)
* "הרודפים", במסד הנתונים הקולנועיים KinoPoisk (ברוסית)
* קדימון להרודפים, באתר יוטיוב
* הסבר על הסרט, באתר יוטיוב
**בּוּרְג' אל-מוּל֫וּכּ** (בערבית: **برج الملوك**; בתעתיק מדויק: **בֻּרג' אלמֻלוכּ**) הוא כפר לבנוני בנפת מרג' עיון שבמחוז א-נבטיה.

שם הכפר
-------

במקור, היישוב נקרא אל-ח'רבה (الخربة; בתעתיק מדויק: "אלחִ'רְבֶּה"). במחצית שנות השבעים שונה השם לשם הנוכחי, שתרגומו "מגדל המלכים". לא ידועה הסיבה לבחירת שם זה. בחלק מהמפות היישוב נקרא עדיין **אל-ח'רבה**.

מיקום, גאוגרפיה ונתונים
-----------------------

בורג' אל-מולוכ נמצא בשכנות, מדרום לכפר קליעה, במחוז נבטיה, בנפת מרג' עיון, במרחק של כ-5 ק"מ דרום מערבית למרג' עיון וכ- 25 ק"מ, דרום מזרחית לנבטיה, בגובה של 622 מטר מעל פני הים.

הכפר שוכן על גבעה המשקיפה, ממזרח על החרמון, ממערב על נהר הליטני ומצודת הבופור, על מטולה ומשגב עם מדרום, ועל ג'בל אל-ריחן מצפון.

שטח הכפר הוא 617 דונם.

אוכלוסייה
---------

עד שנת 1975/6 חיו בכפר כ-200 איש. בשל מלחמת האזרחים, עזבו נוצרים את הר הלבנון והתיישבו בכפר ומאז האוכלוסייה הלכה וגדלה. בשנת 2017 היו בכפר 1,315 תושבים, מתוכם כ-1,100 בעלי זכות הצבעה לפרלמנט, ב-347 בתי אב. מתוכם: 337 בתי אב (97.12%) היו נוצרים. 7 בתי אב (2.02%) - מוסלמים ו- 3 בתי אב (0.86%) ללא דת רשומה. במחצית אוקטובר 2023 עזבו את הכפר רוב התושבים, בשל המצב הביטחוני - חילופי האש בין צה"ל וחזבאללה.

חקלאות
------

הכפר מפורסם בכרמי הזיתים והגפנים שלו. מדי שנה מייצרים בכפר כ-200 טון שמן.

הערות שוליים
------------

1. ↑  معجم قرى جبل عامل - الشيخ سليمان ظاهر - الجزء الأول صفحة 93
2. ↑  **معجم قرى جبل عامل - מילון לכפרי ג'בל עאמל**, עמ' 264. (בערבית)
3. 1 2  معلومات عن بلدة برج الملوك - Borj El Mlouk, إعْرَفْ لبنان (באנגלית)
4. ↑  المساحة لمنطق, libandata.org, ‏2017
5. 1 2  Bourj Al Malouk, Nabatieh, Lebanon, city-facts.com, ‏2017
6. ↑  رمال جوني, المعارك تُعمّق أزمات برج الملوك, **Nida al Watan**, 7 בנובמבר 2023
7. ↑    
שגיאות פרמטריות בתבנית:צ-מאמר   
פרמטרי חובה [ מחבר ] חסרים , الجيش الإسرائيلي قصف أطراف برج الملوك والقليعة... عشر قذائف - הצבא הישראלי הפציץ את פאתי בורג' אל-מולוק וקליעה... בעשרה פגזים, **elnashra.com**, 20 אוקטובר 2023

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"בורג' אל-מולוכ"**.
**בראצ'ולה** לפעמים בראשולה (באיטלקית: **Braciola**) עשוי להתייחס למספר מנות נפרדות במטבח האיטלקי. ידוע גם בשם **brageole**, שהיא מנה של המטבח הקולינרי הצרפתי. זהו מרכיב קלאסי של המקארונדה מסט.

נתחי בשר
--------

בראצ'ולה עשוי להתייחס למאכל איטלקי המורכב מפרוסות בשר המטוגנות במחבת או בגריל, לעיתים קרובות במיץ שלהן או בכמות קטנה של שמן זית. הם שונים מה"פטינה" החתוך עדין יותר (פרוסות קטנות/דקות), שלעולם אין בהן עצם ובדרך כלל הגרסה הצרפתית, ברז'ול, עשויה מגליל בשר, בעצם קציצות צ'אק בקר, מתובלות בפנים בשום, פטרוזיליה, מלח ופלפל. הבשר מטוגן בדרך כלל במחבת או בגריל.

אינבולטיני
----------

במטבח הסיציליאני, במטבח האיטלקי-אמריקאי ובמטבח האוסטרלי האיטלקי, בראצ'ולה (ברבים braciole) הם פרוסות דקות של בשר (בדרך כלל חזיר, עוף, בקר או דג חרב) המגולגלות כרולדה (קטגוריה זו של מזון מגולגל ידועה בשם involtini באיטלקית) עם גבינה ופירורי לחם ומטוגנים. בסיציליאנית קוראים למנה הזו גם ברוּצ'וּלוּני (bruciuluni).

וריאציות
--------

ניתן לבשל ברצ'ולה יחד עם כדורי בשר וסאלסיצ'ה ברוטב ראגו או רוטב עגבניות נפוליטני, שיש המכנים סארסה או סוקו (בסיציליאנית), או רוטב יום ראשון באזורים מסוימים בצפון מזרח ארצות הברית. ניתן להכין אותו גם ללא רוטב עגבניות. קיימות וריאציות רבות של המתכון, כולל וריאציות של גבינה ותוספת של ירקות, כגון חצילים. ברצ'ולה לא נאכל רק כמנה עיקרית, אלא גם כתוספת בארוחת הערב, או בכריך בצהריים.

 בראצ'ולה מבושלת
לאחר מילוי וגלגול, לרוב קושרים את הברציולה בחוט או הוא מוצמד בקיסמי עץ כדי להחזיק את המלית. לאחר הטיגון במחבת עד להשחמה, מניחים את גלילי הבשר לתוך הרוטב לסיום הבישול, עדיין מאובטחים בחוט או בקיסמים.

לקריאה נוספת
------------

* Braciolone
* פארסו מאגרו
* רולאד
* סלטימבוקה
* סקאלופינה

קישורים חיצוניים
----------------

ויקישיתוף מדיה וקבצים בנושא **בראצ'ולה** בוויקישיתוף

הערות שוליים
------------

1. ↑  "Braciola: definizioni, etimologia e citazioni nel Vocabolario Treccani". Treccani.it. נבדק ב-2013-08-17.
**הנסיכה סופיה, דוכסית ורמלנד** (בשוודית: **Prinsessan Sofia, hertiginna av Värmland**; נולדה ב-6 בדצמבר 1984) היא רעייתו של הנסיך קרל פיליפ, דוכס ורמלנד.

ביוגרפיה
--------

סופיה הלקוויסט נולדה במחוז סטוקהולם כאחת משלוש בנות לאם העוסקת בתחום השיווק ואב העובד כיועץ תעסוקה בסוכנות השמה, בהיותה בת שש עברה לגור בעיר אחרת במחוז דלרנה.

בגיל 20 הצטלמה למגזין הגברים "Slitz", כשרק נחש על החלק העליון של גופה, לאחר מכן היא גם קיבלה את התואר "Miss Slitz 2004" על ידי קוראי המגזין.

ב-2005 השתתפה בתוכנית המציאות "Paradise Hotel", הגרסה השוודית של התוכנית מפרץ האהבה, שם עלתה לגמר התוכנית.

ב-2006 היא עברה לניו יורק על מנת ללמוד שם חשבונאות בהתמחות על פיתוח עסקי, כמו כן למדה אתיקה גלובלית, מדעי הילד והנוער, תקשורת ילדים בדגש על אמנת זכויות הילד של האו"ם. בנוסף היא הוכשרה כמדריכת יוגה ועבדה במקצוע זה בניו יורק. כשחזרה לשוודיה היא המשיכה ללמוד בסטוקהולם, בנוסף היא עבדה כדוגמנית וכמלצרית.

ב-2010 אישר בית המלוכה את מערכת היחסים שלה עם הנסיך. ב-2011 הם עברו לגור ביחד באי "Djurgården" בסטוקהולם. בדצמבר 2014 היא לקחה חלק ב-"Nobelfesten", משתה שנתי הנערך לאחר טקס חלוקת פרס נובל. ב-2015 הם נישאו.

ב-2010 היא הקימה את הארגון "Project Playground", העוסק בסיוע לילדים מעוטי יכולת בדרום אפריקה.

משפחתה
------

ב-13 ביוני 2015 התחתנה סופיה עם הנסיך קרל פיליפ, דוכס ורמלנד, ממנו נולדו לה 3 ילדים:

* הנסיך אלכסנדר, דוכס סודרמנלנד (נולד ב-19 באפריל 2016)
* הנסיך גבריאל, דוכס דארנה (נולד ב-31 באוגוסט 2017)
* הנסיך ג'וליאן, דוכס הולנד (נולד ב-26 במרץ 2021)

קישורים חיצוניים
----------------

ויקישיתוף מדיה וקבצים בנושא **הנסיכה סופיה, דוכסית ורמלנד** בוויקישיתוף
* סופיה, דוכסית ורמלנד

|  |  |
| --- | --- |
| בקרת זהויות עריכת הנתון בוויקינתונים | 
* KulturNav: 2a047123-cab8-488e-a264-f5d8147a1746

 |
במשפט פלילי, **הרשעה** היא מונח משפטי המתאר מצב בו בית משפט מצא נאשם אשם במיוחס לו בכתב האישום, או בעבירה אחרת כפי שקבע בהכרעת הדין.

בית משפט יכול להרשיע אדם על-פי הודאתו, או לאחר ניהול משפט הוכחות. אם בית המשפט פסק בהכרעת-הדין כי הנאשם אשם, המשמעות היא כי בית המשפט הרשיע את הנאשם במיוחס לו בכתב האישום, או בעבירה אחרת כפי שפסק בית המשפט. אם בית המשפט הרשיע את הנאשם, השלב הבא במשפט יהא שלב הטיעונים לעונש, ולאחריו יקבע בית המשפט את גזר-דינו של המורשע.

מן הצד השני, יכול בית משפט לקבוע כי הנאשם אינו אשם במיוחס לו בכתב האישום, ואף בעבירה אחרת, ובכך לזכותו. בית המשפט יכול לזכות נאשם זיכוי מלא או זיכוי מחמת הספק. בהולנד ובסקוטלנד בתי המשפט יכולים לפסוק פסק-דין הנקרא "לא הוכח", שמשמעו זיכוי. זיכוי נאשם נקבע ברוב המקרים לאחר ניהול משפט הוכחות.

להרשעה יכולות להתלוות סנקציות נוספות כמו רישום פלילי וקלון, בהתאם לעבירה בה הורשע הנאשם ולקביעתו של בית המשפט. סמכות בית המשפט לקבוע כי הרשעה בעבירה תישא רישום פלילי מופחת תלויה בגוף השופט. לדוגמה, למערכת בתי הדין הצבאיים אין סמכות להמיר את סעיף העבירה המיוחס לנאשם ולקבוע כי העבירה לא תישא רישום פלילי, גם אם בית הדין סבור שכך צודק ונכון לעשות.
בעבר פרסמה הלשכה המרכזית לסטטיסטיקה נתונים לפיהם כ-99% מהכרעות הדין בישראל מסתיימות בהרשעה. עם זאת, מחקר מ-2012 מצא כי בבתי משפט השלום בישראל, פחות מ-40% מהנאשמים מורשעים בכל העבירות המיוחסות להם בכתב האישום, ועוד כ-25% מורשעים באופן חלקי. עבור 5%, נקבע כי ביצעו את העבירה אך בית המשפט משתמש בסמכותו שלא להרשיע אותם. ההליכים כנגד 30% הנותרים מסתיימים מסיבות שונות אחרות שאינן הרשעה או זיכוי. יצוין כי גם לפי מחקר זה, שיעור כתבי האישום המסתיימים בזיכוי מכל סעיפי האישום עומד על פחות מאחוז. נתונים דומים נרשמו גם בשנת 2020.

ראו גם
------

* פסק דין

קישורים חיצוניים
----------------

* מדריך לעיון במרשם הפלילי, מחלקת חנינות, באתר משרד המשפטים
* קטע קול אורן גזל-אייל, הרשעות שווא, האוניברסיטה המשודרת, גלי צה"ל, יולי 2020

הערות שוליים
------------

1. ↑  ראו התובע הצבאי הראשי נגד אטדגי ע/43/01.
2. ↑  אבי לוי, ‏סמכות בית דין צבאי להמיר סעיפי אישום מטעמים של צדק, **משפט וצבא** 16, התשס"ג
3. ↑  ראו הרשעות במשפטים פליליים
4. ↑  ראו אורן גזל אייל, ענבל גלון וקרן וינשל-מרגל, שיעורי הרשעה וזיכוי בהליכים פליליים.
5. ↑  יאיר אלטמן, רק 1.2% מהתיקים הפליליים ב-2020 הסתיימו בזיכוי, באתר ישראל היום, 26 באוקטובר 2021

|  |  |
| --- | --- |
| בקרת זהויות עריכת הנתון בוויקינתונים | 
* NARA: 10661636

 |

**הבהרה:** המידע בוויקיפדיה נועד להעשרה בלבד ואין לראות בו ייעוץ משפטי.
יחסי מסחר החוץ של תוניסיה בשנת 2006 (כתוצאה מהמדיניות)
**התוכנית התוניסאית התשיעית** הייתה מדיניות כלכלית שהופעלה על ידי ממשלת תוניסיה בין השנים 1996–2001 ומטרתה הייתה להגביל את יחסי סחר החוץ עם מדינות ערב והרחבת יחסים אלו עם מעצמות אירופאיות.

לשם יישום המדיניות נשיא תוניסיה, זין אל-עאבדין בן עלי, הקים את המשרד לשיתוף פעולה והשקעות בינלאומי ביוני 1992, ומינה את מוחמד גנוצ'י לשר בתפקיד זה. הממשלה החלה במשא ומתן עם בלגיה על מנת להגיע להסכם סחר חופשי בין המדינות, דבר שהושג רק שלוש שנים מאוחר יותר בשנת 1995. כחלק מהמדיניות החדשה, תוניסיה החלה להשתמש בשדה הגז הטבעי מיסקר שבין חופיה שלה לבין חופיה של איטליה, תוך הסכם שיתוף פעולה בין תוניסיה לאיטליה, צרפת ובריטניה. בשנת 1996, עם תאריך יישום התוכנית, 73% מסחר החוץ התוניסאי עבר להתקיים עם מדינות אירופה ורק 27% נותר בינה לבין מדינות צפון אפריקה. התוכנית הייתה למעשה חלק ממספר תוכניות שנועדו לקרב את תוניסיה אל המערב בזמן שלטונו של בן עלי.

התוצאות של המהלך היו חיוביות בראי הטווח הקצר: בשנת 1999, שלוש שנים לאחר החלת המדיניות על המשק, ירדה האינפלציה ב-2.7%. גם אחוז האבטלה הלך והתגמד: בשנת 1987, כאשר בן עלי תפס את השלטון בהפיכה צבאית, שיעור האבטלה עמד על 12%. עם זאת, מרגע החלת התוכנית הוא צנח ובשנת 2001 התקצץ במחצית. למהלך היו גם השפעות חברתיות. יותר הורים נהנו מרווחה גבוהה ועל כן אחוזי ההרשמה לבתי הספר צמחה ב-9%, מ-90% בשנת 1988 ל-99% מהאוכלוסייה בשנת 2001. גם תוחלת החיים גדלה משישים ושבע שנים בשנת 1988 לשבעים ושלוש שנים בשנת 2000. עם זאת, המהלך לא הוביל את תוניסיה לצאת מהחור החיצוני שפקד אותה. בשנת 1999 הייתה תוניסיה חייבת 11 מיליארד דולר לבנק המרכזי האירופי, זאת על אף שהוציאה בין 45% ל -50% מהתמ"ג ו-20% מרווחי הייצוא על תשלום חובות בלבד.

לבסוף הוחלט להפסיק עם מדיניות זו עקב לחצים ציבוריים על גדילת החוב וחידוש יחסים עם מדינות המזרח התיכון וצפון אפריקה.

ראו גם
------

* כלכלת תוניסיה

הערות שוליים
------------

1. ↑  Sean Yom, **Government and Politics of the Middle East and North Africa: Development, Democracy, and Dictatorship**, Routledge/Taylor & Francis Group, 15 בנובמבר 2019, עמ' 483, ISBN 978-1-138-35432-6. (באנגלית)